
- Text prescurtat - 

În cele ce urmează este prezentată o versiune rezumată a raportului elaborat de Comisia

pentru probleme politice a APCE, raport supus discuţiei şi aprobării în sesiunea septembrie

1999. În continuare este redat textul integral al proiectului de Recomandare adoptat de

către Comisie la 6 septembrie 1999.

I. În expunerea de motive se arată că, în dubla calitate de membri ai unui parlament naţional

şi ai APCE, membrii acesteia sunt profund preocupaţi de persistenţa rasismului şi

intoleranţei care se manifestă în ţările europene. Deşi nu este nou, acest fenomen este

răspândit în cvasitotalitatea statelor europene, sub diferite forme de xenofobie şi

naţionalism, ură rasială şi etnică; creşte, de asemenea, numărul partidelor politice ale căror

programe încurajează, sub diverse forme, aceste orientări. Incitarea şi actele de violenţă

rasială şi etnică se multiplică, sunt tot mai răspândite intoleranţa religioasă şi discriminarea

împotriva romilor/ţiganilor.

Potrivit Statutului Consiliului Europei, ţările care aderă se angajează să respecte drepturile

omului şi libertăţile fundamentale enunţate prin Convenţia Europeană a Drepturilor Omului

(CEDH). În articolul 14 al acesteia se garantează utilizarea nelimitată a drepturilor şi

libertăţilor recunoscute "fără nici o deosebire de sex, rasă, culoare, limbă, religie, opinii

politice sau de orice natură, origine naţională sau socială, apartenenţă la o minoritate

naţională, avere, naştere sau oricare altă situaţie". 

În lupta împotriva extremismului, rolul Adunării este deosebit de important deoarece

constituie o reacţie politică; soluţiile judiciare şi menţinerea ordinii nu pot, ele singure, să

rezolve problema; este indispensabilă existenţa unei voinţe politice pentru a face efectivă

legislaţia antidiscriminatorie.

Diferitele categorii de partide şi mişcări extremiste

Pentru a putea preciza mijloacele de eliminare a ameninţării pe care o reprezintă pentru

democraţie partidele şi mişcările extremiste, este necesară definirea şi identificarea lor.

Acestea pot fi clasificate în cinci categorii în funcţie de ideologia pe care o reprezintă, cu

menţiunea că această clasificare se referă la întreaga Europă - occidentală, centrală şi

orientală:

mişcările de extremă stângă, teroriste, favorabile răsturnării,

prin violenţă armată, a ordinii constituţionale şi legale;

mişcările armate de tip naţionalist-independentist sau

anti-independentist care urmăresc fie secesiunea unei

provincii sau a unei etnii, fie împiedicarea acestei secesiuni;

mişcările armate islamiste şi ramurile europene ale partidelor

islamiste, magrebiene sau din Orientul Mijlociu;

partidele comuniste nereformate din ţările Europei Centrale şi

Orientale, în mod special cele care nu acceptă ordinea

instituţională rezultată din democratizare;

partidele şi mişcările de extremă dreaptă care vehiculează, în

acelaşi timp şi în proporţii diferite, neîncrederea în democraţie

şi concepţii rasiste şi xenofobe, antisemitism şi negaţionism.

Această clasificare nu este exhaustivă deoarece în Europa se dezvoltă mişcări naţionaliste

etnice care depăşesc orice clasificare ideologică şi care destabilizează regimuri democratice

existente; acesta este cazul fracţiunilor cele mai dure ale naţionalismelor sârb, albanez,

bosniac sau macedonean; de asemenea, în aceeaşi categorie intră şi naţionalismele

ne-autohtone, implementate în Europa prin imigraţie, adesea cu înclinaţie către acţiuni

violente.

Ca urmare a faptului că Adunarea s-a preocupat deja de problemele legate de terorism, în

raportul Comisiei sunt tratate numai aspectele legate de partidele de extremă dreaptă şi de

extremă stângă. Se menţionează, de asemenea, faptul că, în condiţiile globalizării

schimburilor şi comunicaţiilor, extrema dreaptă europeană este puternic legată de grupuri şi

activităţi din aria altor continente. În mod deosebit, aportul ideologic al extemei drepte

americane este fundamental în orientarea şi dezvoltarea mai multor grupuri ale extremei

drepte europene, în special ale mişcării skinhead ("capete rase") şi ale celor care recurg la

activităţi teroriste.

Trăsături comune ale ideologiilor şi strategiilor extremiste

În măsură crescândă, mişcările extremiste nu se mai exprimă, în Europa, în afara sistemului

democratic pe care, atât de des, l-au negat, ci, dimpotrivă, în cadrul acestuia. De

asemenea, contra partidelor democratice clasice, partidele extremiste nu propun decât

mesaje şi soluţii simpliste pentru realităţile dificile existente în ţări europene. Temele

preferate ale extremiştilor sunt populismul şi xenofobia, împreună cu ostilitatea faţă de

construirea unei Europe integrate.

Ca urmare a prăbuşirii blocului sovietic, partidele extremiste sunt tot atât de anti-americane,

anti-liberaliste pe cât de anti-comuniste şi anti-cosmopolite; în plus, extrema dreaptă

încearcă, adesea, să profite de avantajele pe care le-ar putea obţine din apropierea sau

preluarea unor abordări ale extremei stângi: ecologia, sprijin acordat popoarelor din lumea a

treia, retorica anti-imperialistă, antisemitismul radical.

Extremismul radical

O parte a mişcărilor extremiste refuză acţiunea politică legală şi parlamentară şi foloseşte

diverse forme de violenţă (terorism, contestare brutală, huliganism). Totuşi, neo-naziştii şi

fasciştii care acţionează direct şi pe faţă sunt minoritari în Europa Occidentală şi nu au nici

un fel de bază socială; ca atare, nu înregistrează nici un succes electoral, fie el cât de

modest.

Se constată, în ultima perioadă de timp, aproximativ de cinci ani, o creştere a acţiunilor

teroriste desfăşurate de mici grupe neo-naziste, oganizate după modelul american al

"existenţei fără conducători". Acest concept constă în organizarea de mici nuclee autonome,

alcătuite din 2-3 militanţi, extrem de izolate, astfel încât acţiunile să fie îndeplinite de indivizi

singuri, fără existenţa unei organizări ierarhizate şi centralizate.

În această ordine de idei, merită subliniat faptul că grupurile de neo nazişti şi "capete rase"

încep să se dedea la practici sataniste şi să invadeze manifestările muzicale cunoscute sub

denumirea "black-metal" (metal negru); fără sprijin şi ecou în populaţie, cu excepţia unor

mici grupe de tineri marginalizaţi. Neonaziştii şi "capetele rase" încearcă să atragă prin

folosirea unor noi tehnologii (Internet şi C. D.)

Modul de funcţionare

Teme politice

Ţinând seama de complexitatea vieţii politice actuale, principala forţă a mişcărilor extremiste

constă în concentrarea asupra unor probleme izolate, în special atunci când acestea pot fi

prezentate ca ameninţări, de exemplu imigraţia şi străinii (extrema dreaptă), profitul unor

întreprinderi sau sistemul politic (extrema stângă); adesea se caută exacerbarea tensiunilor

între generaţii, între populaţia urbană şi cea rurală, între capitală şi provincie.

Se constată că în campaniile electorale mişcările extremiste caută să ascundă caracterul lor

xenofob, prezentându-se ca partide ultra conservatoare. Cu astfel de strategie ele caută

distanţarea de activităţile radicale astfel încât să apară ultra conservatoare şi să atragă

alegători potenţiali extremişti ai partidelor conservatoare sau naţionaliste.

Principalele teme politice promovate de mişcările extremiste sunt:

imigraţia şi dificultăţile economice;

identitatea naţională şi securitatea cetăţenilor;

identitatea religioasă

Sprijinul acordat partidelor extremiste

Aceste partide îşi sporesc audienţa în perioade de incertitudine economică şi socială,

adresându-se acelor părţi ale populaţiei care sunt sau se tem că vor fi direct afectate de

dificultăţile existente sau posibile. Lipsa perspectivei şi absenţa unui minim de pregătire şi

experienţă politică determină ca tinerii, de regulă sub 30 de ani, în special bărbaţii, să

devină pradă uşoară pentru retorica extremistă.

Constituie o preocupare şi faptul că unele partide politice democratice nu rezistă tentaţiei de

a-şi însuşi elemente sau chiar părţi din programele partidelor extremiste. Se constată că, de

teama de a pierde voturi provenite de la o populaţie în general ostilă străinilor, unele partide

tradiţionale sunt din ce în ce mai dispuse, mai ales în cursul campaniilor electorale, să se

depărteze de concepţia societăţii fondate pe justiţie şi solidaritate.

Pornind de la calcule electorale unele partide naţionaliste şi conservatoare acceptă sprijinul

unor partide extremiste şi încheie alianţe electorale pentru a forma o majoritate în stare să

garanteze mai multe locuri în parlamentul naţional.

Sprijinul acordat partidelor extremiste se manifestă, de regulă, prin următoarele căi:

aspecte directe sau indirecte (alianţe electorale, înţelegeri de

neagresiune în campanii electorale şi/sau în activităţi

parlamentare curente, contribuţii financiare ale membrilor sau

simpatizanţilor sau provenite de la întreprinderi, asociaţii,

fundaţii etc);

decepţii ale electoratului datorate politicilor şi practicilor altor

partide politice (nerespectarea angajamentelor electorale,

manifestări sub diferite forme ale corupţiei şi favoritismului, la

nivel local şi naţional, scandaluri politice şi economice

afectând imaginea partidelor tradiţionale care, toate, se

transformă în voturi de protest acordate partidelor extremiste);

activitatea organizaţiilor de tineret care, adesea, sunt mai

radicale şi mai militante decât însăşi partidele extremiste;

studenţii joacă un rol important în aceste organizaţii de

tineret; aceştia sunt disciplinaţi şi pretabili la îndoctrinare,

sunt sensibili la sentimentele de solidaritate cu alţi tineri, atât

pe plan intern, cât şi internaţional;

utilizarea reţelelor şi a altor mijloace de legătură s-a

intensificat, atât la nivel european cât şi mondial; adesea,

aceste contacte intensive depăşesc natura strict politică şi

cuprind aspecte sociale, culturale, artistice, de asistenţă etc.

Mijloace şi căi care permit limitarea ameninţării

Eventualele soluţii politice şi domenii în care Consiliul Europei şi APCE ar putea contribui la

concentrarea şi intensificarea eforturilor ar putea consta în:

continuarea eforturilor în special în acele ţări în care cadrul şi

dispoziţiile menite să asigure respectarea legii şi ordinii

publice nu sunt încă precis stabilite şi funcţionale;

completarea, acolo unde este cazul, a legislaţiei cu privire la

lupta împotriva discriminărilor; legislaţia anti discriminatorie

trebuie să existe la toate nivelele (internaţional, naţional şi

local) şi, în caz de necesitate, legislaţia existentă trebuie

reanalizată în lumina realităţilor actuale;

decizia şi energia politică desfăşurate cu scopul de a aplica

măsurile existente şi, deopotrivă, cele adăugate, este cea

care lipseşte; ca urmare, pentru a se asigura transpunerea în

practică, fără excepţii, tergiversări şi ezitări, a principiilor

definite în Statutul Consiliului Europei şi în Convenţia

Europeană a Drepturilor Omului nu trebuie permisă nici un fel

de slăbire sau de laxism în apărarea acestor principii;

dimpotrivă, trebuie să existe o atitudine hotărâtă pentru a nu

permite reînvierea, banalizarea sau acceptarea generală a

discursului extremist;

partidele politice au o responsabilitate cu totul specială în

ceea ce priveşte apărarea principiilor democratice; ele sunt,

în acelaşi timp, autorii, garanţii şi simbolurile acestor principii

fundamentale, valabile în orice societate democratică;

menţinerea unor idei extremiste şi a unor practici

discriminatorii la toate nivelele, în special în cadrul instituţiilor

de stat, al aparatelor electorale, al poliţiei, armatei şi al

sistemului judiciar, poate fi considerată ca un eşec al

instituţiilor democratice şi al membrilor acestora; în asemenea

cazuri de manifestări, oficiale sau oficioase, se justifică, ca

prioritară, eliminarea completă, din cadrul acestora, a oricăror

activităţi şi practici extremiste;

este necesară elaborarea unui cod de conduită pentru

persoanele având responsabilităţi politice şi pentru

funcţionarii publici din fiecare ţară; acest cod ar trebui să

conţină o reglementare interzicând orice formă de ostilitate,

având un fond discriminator sau xenofob şi, deopotrivă,

sancţiuni legale mergând până la interzicerea eligibilităţii

pentru un mandat public al persoanelor membre ale unui

partid extremist;

se justifică existenţa unei responsabilităţi penale pentru

partidele şi mişcările politice care utilizează reţeaua Internet

cu scopuri rasiste;această responsabilitate ar trebui să

acopere şi producerea, prezentarea, difuzarea şi stocarea

tuturor formelor de propagandă rasistă.

În prezent, mass-media reprezintă unul din factorii esenţiali în ceea ce priveşte pregătirea şi

educarea opiniei publice, a răspândirii ideilor şi comportamentelor politice; se impune deci

ca ziariştii şi persoanele din conducerile diferitelor sisteme de mass-media să îşi asume

responsabilităţile care le revin în domeniul difuzării de informaţii şi programe susceptibile să

provoace reacţii de ordin rasist; în acelaşi timp, mass-media trebuie încurajată să controleze

modul în care partidele politice abordează problemele legate de rasism.

Mass-media ar trebui să refuze solicitările de prezentare a reportajelor cu privire la mişcările

extremiste, în măsura în care această "acoperire mediatică" poate contribui la răspândirea

ideologiilor extremiste sau, cel puţin, în cazurile de prezentare justificată aceasta să fie

însoţită de argumente puternice.

Libertatea de expresie constituie una din condiţiile sine qua non ale existenţei unei societăţi

democratice; când se abordează adevărata semnificaţie a libertăţii individuale într-o

societate liberă, avem de-a face cu un subiect delicat. Persoanele responsabile din

mass-media ar trebui să includă în activitatea lor prevenirea abuzurilor decurgând din

practica libertăţii de expresie şi să asigure ca libertatea cuvântului să fie coerentă şi

coroborată cu principiile nediscriminatorii.

Acţiunea specifică a Consiliului Europei

În scopul reducerii pericolului reprezentat de extremismul politic în Europa, trebuie

intensificate eforturile la nivel naţional şi internaţional şi, în special, în cadrul Consiliului

Europei. Pentru a trata problema rasismului, în sensul contracarării acestuia, nu este

necesară impunerea unor soluţii; este utilă, în primul rând, definirea mijloacelor pentru o

acţiune colectivă.

În acest context trebuie menţionată participarea activă a Consiliului Europei la pregătirea

Conferinţei Europene contra Rasismului care va avea loc la Strasbourg, în al doilea

semestru al anului 2000; această activitate constituie o contribuţie la desfăşurarea optimă şi

la succesul Conferinţei Mondiale a Naţiunilor Unite contra rasismului discriminării rasiale,

xenofobiei şi tuturor formelor de intoleranţă legate de acestea. Adunarea Parlamentară a

Consiliului Europei urmează a fi asociată din plin la pregătirea acestei conferinţe.

Comisia Europeană contra Rasismului şi Intoleranţei (ECRI)

La propunerea APCE (Recomandarea 1222 (1993)), Comitetul de Miniştri a creat Comisia

Europeană contra Rasismului şi Intoleranţei (ECRI), grup format din experţi independenţi,

însărcinat în special cu examinarea legislaţiilor, politicilor şi altor dispozitive ale statelor

membre, în vederea luptei împotriva rasismului. ECRI, a cărei primă reuniune a avut loc în

1994, constituie în prezent o instanţă majoră cu care APCE trebuie să coopereze, cu scopul

de a găsi un răspuns politic la ameninţarea pe care partidele extremiste o reprezintă pentru

democraţie. ECRI cooperează strâns cu Observatorul fenomenelor rasiste şi xenofobe

înfiinţat de Uniunea Europeană, precum şi cu alte instituţii şi instanţe activând în acelaşi

domeniu.

Din parcurgerea raportului anual al activităţilor desfăşurate de ECRI reiese realizarea unor

studii pe ţări, dezvoltarea unor teme importante şi generale, precum şi relaţiile existente cu

societatea civilă. În cadrul ECRI funcţionează mai multe grupe de lucru însărcinate cu

studierea unor probleme foarte precis formulate, de exemplu problema difuzării de materiale

rasiste prin Internet.

ECRI, prin asemenea grupe de lucru, redactează lista siturilor WEB care conţin materiale

anti-rasiste, examinează legislaţiile naţionale, în cazul existenţei acestora, stabilind

responsabilităţi penale pentru autorii de situri rasiste sau pentru indicarea jurisprudenţelor

pertinente în acest domeniu. Un grup de lucru special a fost creat pentru găsirea unor căi şi

stabilirea unor acţiuni nelegislative de luptă împotriva rasismului.

Rapoartele pe ţări prezintă un interes deosebit pentru APCE şi pentru parlamentele

naţionale în ceea ce priveşe analiza şi concluziile acestora în vederea elaborării de

propuneri concrete adresate parlamentelor. Se consideră utilă adoptarea unor măsuri de

familiarizare a membrilor APCE cu acţiunile desfăşurate de ECRI.

Concluzii

Pe lângă soluţionarea dilemei complexe generată de voinţa de a contracara ameninţarea

partidelor extremiste împotriva democraţiei care constă, pe de o parte, din faptul că această

ideologie este în contradicţie cu respectarea drepturilor şi libertăţilor fundamentale şi, pe de

altă parte, din faptul că una din principalele caracteristici ale democraţiei constă în

garantarea libertăţii de expresie, există încă trei tipuri de răspunsuri care pot fi luate în

considerare.

Primul răspuns este de tip politic şi se referă la reducerea resurselor electorale ale

partidelor extremiste; aceasta se realizează prin răspunsuri concrete la problemele sociale

şi economice generate de globalizare, acordând o atenţie specială luptei împotriva

precarităţii locurilor de muncă, a şomajului şi excluderii, toate acestea constituind elemente

favorizante pentru un vot extremist.

Al doilea răspuns este de tip juridic şi se referă la posibilitatea interzicerii exprimărilor

verbale sau scrise ale rasismului, antisemitismului şi xenofobiei, inclusiv a acelora care

utilizează mijloace electronice; în această ordine de idei, negaţionismul, care este un

element comun utilizat de mişcările de extremă dreaptă, poate fi obiectul unei legislaţii

specifice care nu este încă în vigoare în unele ţări europene.

A treia metodă de răspuns constă în coordonarea internaţională sporită a activităţilor

serviciilor de poliţie pentru prevenirea exprimărilor violente ale extremismului: globalizarea

extremei drepte, aflată în curs de desfăşurare, fenomenul neonazismului şi al "capetelor

rase" care este deja internaţionalizat.

Îmbinarea celor trei metode de răspuns cu o mai bună utilizare a concluziilor reieşite din

studiile ECRI şi adaptarea lor la specificul situaţiei existente în fiecare din statele membre

ale Consiliului Europei ar putea conduce, pe termen scurt şi mediu, la o reducere

substanţială a pericolului reprezentat de partidele şi mişcările extremiste pentru democraţia

din Europa.

În sesiunea din septembrie 1999, Comisia pentru probleme politice a APCE a adoptat

următorul Proiect de Recomandare: 

Adunarea se preocupă de persistenţa rasismului şi

intoleranţei în statele membre ale Consiliului Europei. Dacă

acest fenomen nu reprezintă ceva nou, el a devenit, în

schimb, mai frecvent în aceşti ultimi ani în aproape toate

statele membre.

Sprijinul crescând de care beneficiază, în anumite ţări, unele

partide politice extremiste al căror program încurajează ura

etnică şi rasială este, în special, preocupant. Aceste partide

pun în pericol valorile democratice fundamentale pe care

Consiliul Europei are misiunea de a le apăra.

Adunarea Parlamentară, care are o responsabilitate specială

în salvgardarea valorilor democratice europene, are obligaţia

de a arăta calea pentru găsirea răspunsurilor politice şi

juridice adecvate.

La nivel naţional, riposta politică trebuie să obţină reducerea

sprijinului electoral acordat partidelor extremiste, abordând

căile de soluţionare ale problemelor sociale şi economice

precum şomajul, imigraţia şi insecuritatea persoanelor pe

care aceste partide le exploatează.

Ar trebui adoptată o legislaţie, atunci când aceasta nu există,

cu scopul de a interzice exprimările orale sau scrise ale

rasismului, antisemitismului şi xenofobiei; trebuie aplicată

integral legislaţia în vigoare. În această privinţă negarea

publică a holocaustului trebuie considerată ca o exprimare a

antisemitismului. Sancţiunile trebuie să includă privarea de

dreptul de a fi ales într-o funcţiune publică. Trebuie ca

utilizarea Internetului în scopuri rasiste să devină o infracţiune

penală.

Dată fiind dimensiunea internaţională a mişcărilor şi reţelelor

extremiste cu caracter rasist sau xenofob, cooperarea

autorităţilor judiciare şi a forţelor de poliţie trebuie

intensificată între statele membre ale Consiliului Europei.

Adunarea invită pe membrii săi să acţioneze astfel încât

partidele cărora le aparţin să-şi bazeze programele şi

activitatea pe respectarea drepturilor şi libertăţilor

fundamentale, pe democraţie şi preeminenţa dreptului,

refuzând orice sprijin, explicit sau implicit, pentru partidele

extremiste cu caracter rasist sau xenofob.

Adunarea acordă o mare importanţă lucrărilor Comisiei

Europene contra Rasismului şi Intoleranţei (ECRI), un grup de

experţi independenţi care, între altele, publică studii pe ţări

incluzând propuneri precise. Aceste propuneri ar trebui, de

asemenea, luate în considerare de către parlamentele

naţionale.

Adunarea decide implementarea unei cooperări eficace cu

ECRI şi desfăşurarea periodică a unor dezbateri privind

activităţile acesteia.

Adunarea recomandă Comitetului de Miniştri:

să susţină din plin lucrările ECRI;

să asigure ca statele membre să dea curs, în mod concret,

recomandărilor ECRI;

să considere ca prioritară problema luptei împotriva difuzării

de documente rasiste prin Internet, elaborând un instrument

legal internaţional.

Pericolul extremismului

- Text prescurtat - 

În sesiunea din septembrie 1999, Adunarea Parlamentară a Consiliului Europei, prin

Comisia pentru probleme politice (raportor - dl.Henning Gjellerod, Danemarca, Grupul

socialist), a analizat partidele şi mişcările extremiste din diferite state europene.

În cele ce urmează, sunt prezentate, în rezumat, principalele probleme considerate ca

esenţiale, probleme incluse într-un Addendum la raportul Comisiei pentru probleme politice

a APCE, prezentat de către dl. Jean-Yves Camus, de la Centrul European de Cercetare şi

Acţiune privind rasismul şi antisemitismul, cu sediul la Paris.

Analiza prezentată reflectă ideile autorului. Mai mulţi membri ai Comisiei pentru probleme

politice şi-au exprimat dezacordul cu conţinutul acestei analize; lista nominală a acestora

este prezentată în Anexa la documentul menţionat.

Studiul este alcătuit din trei capitole. 

I. Primul capitol tratează, sub titlul "Europa de sud:dispariţie politică, dar rasism latent",

aspectele principale ale situaţiei din Spania, Portugalia şi Grecia. Situaţia din Italia este

prezentată separat ca urmare a mutaţiei ideologice a partidului neofascist. Cele trei ţări

mediteraneene, care în trecut au cunoscut nemijlocit regimuri autoritare, au drept

caracteristică comună existenţa unei extreme drepte foarte slabe. În Spania, spre exemplu,

extrema dreaptă nu a obţinut la alegerile legislative din 1996 şi la cele europene din 1999

decât 30 000 de voturi, reprezentând 0,05 % din totalul voturilor exprimate. Există mai multe

grupări falangiste, franchiste-catolice şi ultra conservatoare care îşi concentrează activitatea

împotriva imigraţiei şi conceptelor europene, luptă contra avortului şi denunţă separatismele

regionale.

În Portugalia, marginalizarea extremei drepte este şi mai mare; aceasta manifestă tendinţe

anti-europene şi ultra conservatoare.

În Grecia EPEN, un partid care încearcă să impună ca model regimul coloneilor, a obţinut la

alegerile legislative din 1996, 0,24% din voturi. Alte mişcări de dreapta, Frontul Grec sau

Mişcarea neonazistă intitulată "Zorii Aurii" nu au obţinut decât 7 000, respectiv 4 464 voturi

(0,07%), la ultimele alegeri legislative.

Sub titlul "Franţa: către declinul Frontului Naţional" este prezentată evoluţia acestui partid

între 1983 şi decembrie 1998. Considerat ca principalul fenomen politic francez în acest

interval de timp, cu un electorat provenit, în principal, din muncitorime şi clasele mijlocii,

acest partid a obţinut la un moment dat 4 milioane de voturi în ciuda izolării aproape totale la

care a fost supus în aria spectrului politic francez.

Frontul Naţional a adoptat sistematic poziţii şi declaraţii antisemite şi negaţioniste şi a

constituit cauza majoră a diviziunii dreptei franceze în anii '80 - '90. În aceste condiţii partidul

a început să se dividă într-o aripă populistă şi protestatară, condusă de Le Pen, şi o

minoritate condusă de Bruno Mégret, favorabilă unor acorduri cu unele partide de dreapta,

mai ales la nivel local.

Programul Frontului Naţional care prevedea expulzarea tuturor străinilor, opoziţie faţă de

construcţia europeană şi întărirea măsurilor represive împotriva insecurităţii, era acelaşi

pentru ambele fracţiuni. La ultimele alegeri pentru Parlamentul European, ambele fracţiuni

s-au prăbuşit electoral, reuşind să obţină doar cinci locuri de deputaţi.

În Italia, întrebarea care se pune este: "Alianţa Naţională, un partid neogaullist italian?". Se

apreciază că evoluţia extremei drepte europene este strâns legată de transformarea Mişcării

Sociale Italiene (MSI) care a fost, mult timp, un model organizatoric şi ideologic pentru

formaţiunile din alte ţări şi care s-a transformat, sub impulsul lui Gianfranco Fini, într-un

partid guvernamental denumit Alianţa Naţională (AN).

Explicaţia succesului A.N. constă în faptul că acest partid a participat, după 1994, pentru o

perioadă de timp, în guvernul Berlusconi şi a devenit principala forţă de dreapta din

regiunea transalpină. În fapt, Fini, cel puţin în planul declaraţiilor publice, a rupt legăturile cu

fascismul, AN devenind un partid al dreptei conservatoare, necompromisă în scandalurile

care bântuie în Italia, cu orientare socială, patriotică, totuşi moderată, în ceea ce priveşte

imigraţia.

Fracţiunea lui Pino Rauti a considerat evoluţia lui Fini ca o trădare şi a fondat partidul "MSI -

Flamura Tricoloră"; acesta a obţinut rezultate descurajante (un deputat european şi 1,6 % la

alegerile pentru Parlamentul European din 1999) şi îşi păstrează audienţa numai în vechile

fiefuri fasciste din Mezzogiorno şi din Sicilia.

Sub titlul "Partidul Liber Austriac (EPO) se îndreaptă către putere?" este analizat succesul

obţinut la alegerile regionale din Carinthia, din martie 1999, succes realizat printr-un procent

de 42,1 % din voturi, faţă de 23,5 % în medie obţinut pentru Parlamentul European; acest

lucru ar putea constitui primul pas al lui Jörg Haider, preşedintele FPO, către postul de

cancelar (conducerea guvernului Austriei).

Acest succes se datoreşte unei continue reduceri a influenţei celor două partide care

alcătuiesc coaliţia guvernamentală, Partidul Popular Austriac (OVP) şi Partidul Socialist

Austriac (SPO). De asemenea, succesul FPO se explică şi printr-un tip de protest al

electoratului, în mare măsură muncitoresc, socialist la origine, faţă de mutaţiile economice

generate de integrarea în Europa, creşterea numărului imigranţilor şi azilanţilor. Faptul că

Jörg Haider se comportă ca un nostalgic al nazismului nu a determinat o dezangajare a unei

părţi a electoratului FPO, cel puţin până în prezent.

În Elveţia, Uniunea Democratică de Centru (UDC), echivalentul elveţian al FPO austriac,

are o ramură în regiunea oraşului Zürich, evident mai radicală, cu înclinaţii tot mai evidente

către extrema dreaptă. În alegerile din 1995, UDC, care, în campania electorală s-a

pronunţat contra imigraţiei clandestine, a dreptului de azil şi a apropierii de Uniunea

Europeană, a obţinut, în alegerile pentru Consiliul Naţional (Guvernul Elveţiei), 14,9 % din

totalul voturilor exprimate.

"Ţările scandinave: progrese rapide şi spectaculoase". În anii '70, după mai multe decenii

de la instaurarea "statelor bunăstării" de către guvernele social-democrate, stagnarea

relativă a prosperităţii economice şi penetrarea, prin imigraţie şi refugiu, a unor structuri

sociale, în mod tradiţional foarte omogene în plan etnic şi religios, au determinat creşterea

relativ rapidă şi spectaculoasă a mişcărilor protestatare antifiscale care se transformă în

activităţi populiste, xenofobe şi, în plus, opuse aderării ţărilor scandinave la Uniunea

Europeană.

Aceste mişcări, transformate treptat în partide, reprezentate în parlamente în Norvegia şi

Danemarca, nu sunt legate, istoric şi organizatoric, de mişcările fasciste locale sau de micile

grupuri neonaziste care încă subzistă. Partidele menţionate sunt, mai curând, partide de

dreapta cu tendinţe xenofobe, decât extremiste, antidemocratice.

Partidul Progresului din Norvegia a obţinut, în 1997, 15,3 % din voturi la alegerile

legislative; un partid omolog din Danemarca - 2,4 % în 1998 şi cel de al doilea, Partidul

Popular, a obţinut, 7,4 %, 17 locuri de deputaţi. În Suedia, dreapta parlamentară este

limitată iar în Finlanda este inexistentă. S-a încercat o unificare a extremei drepte

scandinave sub numele de Nord-Nat care grupează partide naţionaliste clasice şi grupări

neonaziste minuscule care nu au obţinut mai mult de 0,2 % din voturile exprimate la

alegerile din 1997. În Islanda nu este înregistrat nici un partid extremist; o mişcare

religioasă, Asatru, recunoscută de stat, apolitică şi pacifistă, este prezentată, în unele ţări

scandinave, ca având conexiuni ideologice cu extrema dreaptă, fără a exista însă dovezi în

acest sens. 

Diviziunea şi chiar fărâmiţarea constituie principala caracteristică a mişcărilor de dreapta

prezentate sub titlul sintetic "Eşecurile: Germania şi Olanda". Luând parte separat la

ultimele alegeri legislative pentru Bundestag, aceste formaţiuni nu au obţinut în total decât

3,3 % din voturi, deci mai puţin decât pragul legislativ prevăzut în Germania (5 %). Deşi

scorul la nivel naţional este redus, la nivel regional, în unele cazuri mişcările de extremă

dreapta ating, pe ansamblu, 4,8 % din voturi la Berlin, 4,6 % în Baden-Wurttemberg, 4,5%

în Saxonia şi Thuringia. Din cele 328 unităţi teritoriale existente la nivel naţional, mişcările

de dreapta depăşesc pragul de 5 % numai în 49, în care au o reprezentare locală eligibilă.

În Olanda, extrema dreaptă este, de asemenea, divizată şi la alegerile legislative din mai

1998 a pierdut cele trei locuri de deputaţi. Această situaţie se explică prin incapacitatea

cronică a extremei drepte de a depăşi lipsa de unitate şi prin respingerea totală, atât de

către opinia publică, cât şi de către clasa politică.

În Belgia, situaţia extremei drepte este caracterizată prin "Zona flamandă a Belgiei:

consolidare". În această parte a Belgiei la legislativele din 1999 partidul "Vlaams Blok" a

obţinut 15 % din voturile populaţiei flamande, înregistrând un spor de 2,7 % şi devenind al

treilea partid al regiunii, primul la Anvers şi la Mechelen; la alegerile europene acest partid a

întrunit 14,8 % din voturile exprimate.

În zona valonă a Belgiei Frontul Naţional care, până în 1995, avea doi deputaţi în

parlamentul federal, s-a scindat în două fracţiuni principale şi în numeroase grupări mici. La

alegerile din iunie 1999, Frontul Naţional şi Frontul Naţional Belgian, rezultate ale scindării,

au obţinut 1,5 %, respectiv 0,4 % din totalul voturilor exprimate.

"Inexistenţă politică totală: Marea Britanie şi Irlanda" este caracterizarea globală pentru

situaţia existentă în cele două ţări. În ciuda atentatelor rasiste comise în aprilie 1999 la

Londra, extrema dreaptă britanică este în totalitate eliminată de pe scena politică ca urmare

a modului de organizare a scrutinului care, practic, exclud partidele mici. La alegerile

generale din mai 1997 au candidat 87 de reprezentanţi ai partidelor extremiste (în număr de

şase) care au obţinut în total 49 750 voturi (1,23 %).

În Irlanda, unde siutaţia poate fi caracterizată printr-o puternică impregnare catolică dublată

de deschidere către exterior, remarcabilă în special după aderarea la Uniunea Europeană,

extrema dreaptă este inexistentă; se constată, totuşi, o sporire a numărului actelor de

violenţă comise împotriva refugiaţilor şi, de asemenea, persistenţa unui rasism instituţional

împotriva nomazilor autohtoni denumiţi "călători" (travellers).

"Europa Centrală şi Orientală: un teren de expansiune pentru naţionalismele extremiste".

Este evident că partidele extremiste din Europa Occidentală, în condiţiile viitoarei lărgiri a

Uniunii Europene şi-au multiplicat contactele cu organizaţiile de orientare asemănătoare din

est, în mod special prin intermediul structurii Euro-Nat condusă de Frontul Naţional din

Franţa. În mai 1999, o reuniune a Euro-Nat a avut loc la Paris pentru a aproba aderarea la

această structură a Partidului Republican Ceh şi a SNPV din Ucraina; aceste mişcări se

adaugă prezenţei deja existente a Partidului "România Mare", SNS din Slovacia, MIEP din

Ungaria şi SRS din Serbia.

Situaţia se datoreşte faptului că extrema dreaptă din ţările estice atinge un nivel ridicat şi,

uneori (Slovacia, Iugoslavia), participă la guvernare; în plus, nivelul violenţei rasiste şi

antisemite, ale cărei victime sunt, în primul rând ţiganii dar, uneori, şi evreii, continuă să fie

preocupant iar ripostele juridice, politice şi sociale se dovedesc insuficiente. Particularitatea

caracteristică a acestor partide de extremă dreaptă constă în faptul că ele se regăsesc

uneori pe aceeaşi linie ideologică cu unele fragmente nereformate ale fostelor partide

comuniste cu care împărtăşesc o atitudine virulentă, anti-occidentală.

"Cazul Rusiei: tabăra naţional-patriotică". Liberalizarea economiei şi pauperizarea unei părţi

a populaţiei au permis, în Rusia, apariţia unor mişcări ultra-naţionaliste puternice, ostile

privatizării şi partizane ale statului puternic centralizat. Aceste mişcări, adesea cunoscute în

Occident sub numele "Mişcarea roşie-brună", grupează mai multe curente de extremă

dreapta, adepţi ai naţionalismului pan-slav, o parte a Partidului Comunist, grupuri ale

comuniştilor stalinişti şi dispun de ziare cu tiraj mare.

Pentru naţionaliştii ruşi identitatea naţională este, în acelaşi timp, etnică, culturală şi

religioasă şi se manifestă printr-un discurs antisemit şi un pronunţat rasism faţă de

popoarele caucaziene.

O situaţie specială este cea a regiunii Transnistria, auto-proclamată "republică", care

aparţine Republicii Moldova. Conducerea Transnistriei practică un comunism naţionalist

susţinut de către întreaga extremă dreaptă din Rusia.

"România: de la comunism naţional la naţionalism xenofob". Documentul la care ne referim

consideră că în România proliferează grupări naţionaliste dintre care multe îşi revendică

originea de la Garda de Fier, mişcare fascistă a anilor '30, dar şi unele care pornesc de la

naţionalismul comunist al erei Ceauşescu. Autorul apreciază că principalele partide sunt

"România Mare", condus de Corneliu Vadim Tudor (4,5 % din voturile exprimate la alegerile

legislative din 1996, reprezentat în Parlament), partid pe care îl caracterizează ca antisemit,

anti-ţigani şi anti-maghiar; Partidul Unităţii Naţionale Române (PUNR), considerat de autor

ca ostil în special maghiarilor din Transilvania (4,3 %), braţul politic al puternicei asociaţii

naţionaliste Vatra Românească, şi Partidul Socialist al Muncii (3 %), calificat ca fiind unul

din moştenitorii lui Ceauşescu. Ultra-naţionalismul român se manifestă, de asemenea, prin

reabilitarea fondatorului Gărzii de Fier, Corneliu Z.Codreanu, precum şi a dictatorului

pronazist, mareşalul Antonescu. Extrema dreaptă, care - în opinia autorului - a reuşit să

manipuleze anumiţi conducători ai marelui marş al minerilor din 1999, este răspunzătoare

pentru un număr mare de agresiuni împotriva ţiganilor, se arată în document.

"Ungaria: progrese rapide şi spectaculoase" Din 1998 în parlament sunt prezente două

partide naţionaliste: MIEP şi Partidul Micilor Proprietari. Primul deţine 14 mandate şi este un

partid naţionalist, xenofob, antisemit care se opune intrării Ungariei în NATO. Cel de al

doilea a obţinut 48 de mandate şi reprezintă o tendinţă agrariană, catolică-conservatoare şi

xenofobă, anti-occidentală. Elementele preocupante, pe lângă tentativele de reabilitare ale

partidului neonazist "Crucile cu Săgeţi" şi ale regentului Horthy, sunt acţiunile "capetelor

rase" împotriva ţiganilor. Violenţa antisemită a scăzut după 1997 - 1998 dar sentimentul

antisemit a reapărut ca urmare a faptului că Parlamentul Ungariei a votat crearea unui fond

pentru supravieţuitorii holocaustului şi pentru restituirea unor bunuri ale evreilor. Violenţa

împotriva ţiganilor nu va putea dispare decât atunci când situaţia economică şi socială a

acestora va fi fost soluţionată: 70 % dintre ţigani sunt şomeri, şcolarizarea este insuficientă

şi infracţionalitatea rămâne, în consecinţă, ridicată.

"Slovacia: regresul extremei drepte şi revenirea la democraţie". După căderea guvernului

Meciar, Partidul Naţional Slovac a fost eliminat din guvern, în care deţinea portofoliile

educaţiei şi apărării. Cu pondere electorală între 6 şi 8 procente, acest partid are ca

element esenţial al programului său opunerea faţă de liberalizare şi faţă de deschiderea

către Occident. Inamicii săi principali sunt consideraţi ţiganii şi minoritatea maghiară; a fost

reabilitată memoria preotului fascist Tiso, aliat al naziştilor. În presă şi în unele reviste

literare sunt folosiţi termeni xenofobi şi antisemiţi; în timpul guvernării Meciar, prevederile

Codului Penal care reprimă incitarea la ură rasială nu au fost niciodată aplicate.

"Republica Cehă: violenţă împotriva ţiganilor". Conform Centrului de Documentare pentru

Depturile Omului, instituţie cehă de studii şi cercetare, cu sediul la Praga, din 1990 au fost

comise 21 de asasinate rasiste, victimele fiind, aproape în totalitate, romi. Între 1993 şi

1997, numărul agresiunilor rasiste s-au triplat; ca urmare, mai multe sute de romi s-au

refugiat în Marea Britanie şi Canada din cauza violenţei exercitate, în Boemia, de către

"capetele rase".

În plan politic, extrema dreaptă este reprezentată de Partidul Republican (3,9 % din voturile

exprimate la ultimele alegeri) în al cărui program figurează

existenţa unui rol minim al statului în economie şi xenofobia împotriva romilor şi a germanilor

sudeţi. Cu toate eforturile statului, rasismul anti-romi rămâne, în mare măsură, nepedepsit.

"Polonia: antisemitism fără evrei". Nici una dintre mişcările extremiste poloneze nu sunt

reprezentate în parlament, ca urmare a faptului că au o audienţă electorală redusă care,

însumată, abia depăşeşte 3%. Cele trei partide de acest tip sunt de inspiraţie

catolică-conservatoare.

Chiar în aceste condiţii, ideile extremiste, xenofobia impotriva evreilor şi a minorităţii

germane sunt răspândite pe scară largă în anumite componente ale Bisericii Catolice, deşi

din cele 3 milioane de evrei existenţi în Polonia în 1939, mai există în prezent câteva mii.

Ierarhia catolică superioară condamnă cu fermitate manifestările antisemite.

"Bulgaria: extrema dreaptă marginalizată". Partidele extremiste bulgare continuă să rămână

marginale, Partidul Radical Naţional, partizan al "Bulgariei Mari" obţinând 0,17 % la alegerile

din aprilie 1997. Totuşi, violenţa împotriva ţiganilor constituie o problemă.

"Ţările Baltice: ambiguităţi ale memoriei naţionale". Problema extremismului în ţările

baltice este inseparabil legată de statutul juridic al minorităţilor şi de accesul la cetăţenie al

populaţiei de naţionalitate rusă. Cu excepţia Letoniei, unde două partide cu orientare

naţionalistă sunt reprezentate în parlament, însumând circa 30 % din numărul voturilor, în

Estonia şi Lituania partidele de extremă dreaptă rămân marginale.

Ucraina. Partidele extremiste militează, toate, pentru promovarea unei concepţii etnice

religioase a identităţii naţionale şi adoptă o poziţie violentă, deopotrivă, contra ruşilor şi a

evreilor. Ele sunt puternic sprijinite de diaspora ucraineană aflată în ţările occidentale.

Toate aceste partide susţin necesitatea unui stat puternic care să protejeze proprietatea

privată şi ţărănimea, insistă asupra utilizării limbii ucrainene, militează pentru oprirea fluxului

de capital străin şi se opun Rusiei, în general şi în special, prezenţei flotei ruse în Crimeea.

Republica Federală Iugoslavia. Pentru a descrie situaţia partidelor extremiste din statele

rezultate prin dezmembrarea fostei Iugoslavii, ar fi necesar un studiu separat, dată fiind

complexitatea problemelor istorice şi tradiţiile existente. Cea mai mare parte a tendinţelor

naţionalist-xenofobe care există în regiune, atât ale regimului Miloşevici, cât şi ale

elementelor extremiste din UCK, nu sunt de extremă dreaptă, ci reprezintă o concepţie

etnică asupra naţiunii combinată cu o viziune exclusivistă asupra istoriei naţionale. Acest

amalgam constituie pericole pentru democraţie, în special pentru minorităţi.

Partidele aparţinând extremei drepte există, dar ele nu au decât un rol de sprijin pentru

implementarea politicilor de excludere şi de epurare etnică. În această categorie se include

Partidul Radical Sârb (SRS) condus de Vojislav Seselj care face parte din guvernul

Miloşevici.

Croaţia. În Croaţia sunt considerate de extremă dreapta cele două "Partide ale Dreptăţii",

partidul HSP - 1861 care, în mod curios, s-a aliat cu opoziţia democratică împotriva

preşedintelui Tudjman. De altfel, tocmai partidul HDZ al preşedintelui Tudjman vehiculează

cel mai virulent discurs xenofob şi de reabilitare a statului pronazist al lui Ante Pavelic,

dictatorul fascist al statului croat înfiinţat, sub ocupaţia germană, în al doilea război mondial.

Slovenia. În Slovenia extremismul politic şi exclusivismul etnic sunt foarte limitate; extrema

dreaptă este reprezentată de Partidul Naţional Sloven (SNS).

Albania. În Albania sunt, cu certitudine, apropiate de extrema dreaptă formaţiunea

"Legaliteli" a monarhiştilor (doi deputaţi, partizani ai pretendentului Leka la tronul Albaniei)

care refuză orice amestec european în Kosovo şi partidul "Balli Kombëtar" (un front naţional

având un deputat) foarte ostil atât Serbiei, cât şi Greciei.

Apare evident, însă, că o clasificare a partidelor din Balcani diferă de tipologia obişnuită de

departajare pe scara dreapta - stânga; extremismul antidemocratic rezultă mai curând din

caracterul dominant al abordării etnico-religioase, fiecare partid orientându-se spre

conceptul "o singură etnie locuieşte pe un teritoriu dat"; în acest fel se justifică legitimitatea

revendicărilor teritoriale exclusiviste şi se procedează la rescrierea istoriei.

II. Cel de al doilea capitol se referă la mişcările de extremă stângă, de tendinţă anarhistă,

care se implică adesea în lupta împotriva extremei drepte, în cadrul unei mişcări active,

cunoscută sub numele de "Antifa" care, în special în Germania şi în ţările scandinave,

promovează confruntarea violentă cu adversarii săi.

Multe dintre mişcările extraparlamentare de extremă stângă practică acţiunea directă pentru

a-şi răspândi retorica anti-capitalistă şi anti-imperialistă; aceasta se manifestă, în primul

rând, prin opoziţie faţă de Statele Unite ale Americii şi NATO.

O evoluţie fundamentală constă în aplicarea crescândă a unor mişcări de extremă stângă în

politica parlamentară. Cel mai bun exemplu în acest sens este succesul listei comune a

două mişcări troţkiste din Franţa, "Lutte Ouvriere" şi "Liga Comunistă Revoluţionară", la

alegerile europene din 1999. LCR aparţine Internaţionalei a IV-a şi este o grupare care, deşi

contestă formal instituţiile sistemului capitalist şi liberal, urmăreşte obiective democratice,

desfăşoară activităţi publice şi respectă dezbaterea democratică internă. "Lutte Ouvriere",

dimpotrivă, este o mişcare de tip sectar a cărei conducere reală rămâne secretă şi care

exercită un control sever asupra vieţii particulare a membrilor săi. În consecinţă, se poate

crede că acceptul său pentru jocul parlamentar nu este decât o tactică. O altă organizaţie

maoistă, de tip sectar, este Partidul Muncii din Belgia care se infiltrează în organizaţii

asociative, în special în sindicate, în asociaţii antifasciste şi în cele de sprijin ale rezidenţilor

străini. Mai pot fi menţionate şi organizaţii alcătuite din mici grupări de extremă stângă care,

sub diverse forme, neagă existenţa genocidului nazist.

III. Ultimul capitol are ca obiect evoluţia partidelor comuniste. Acestea, se relevă, s-au raliat,

aproape în unanimitate, democraţiei parlamentare, urmând calea PDS din Italia şi cea a

"Rifondazione Communista", a Partidului Comunist Francez, a "Izquierda Unida" din Spania,

a KKE din Grecia şi a Partidului Comunist Portughez care, împreună cu AKEL din Cipru şi

fostul Partid Comunist Suedez, sunt singurele care păstrează o anumită audienţă electorală.

În unele cazuri, de exemplu în Franţa, există grupuri minoritare provenite din sciziunea unor

partide comuniste care continuă să fie active, au tendinţe comuniste, mai mult sau mai puţin

dogmatice, dar care activează şi se menţin în interiorul acestora.

În Europa Centrală şi Orientală evoluţia majorităţilor din partidele comuniste către

social-democraţie s-a desfăşurat cu succes în Polonia, Ungaria, Slovenia şi Bulgaria,

precum şi, în oarecare măsură, în Albania.

NOTĂ: Conform Anexei la Raport din rândul membrilor Comisiei pentru probleme politice au

formulat avize divergente următorii: IWINSKI TADEUSZ - Polonia, Alianţa Stângii

Democratice, Grupul socialist; FRANCISCO ENRICO SPERONI - Italia, Liga Nordului,

Grupul LDR; ANDREAS GROSS - Elveţia, Grupul socialist; D-na TARJA KAUTTO -

Finlanda, Partidul Social Democrat, Grupul socialist; JAAKKO LAAKSO - Finlanda, Alianţa

de Stânga, Grupul UEL; LÁSZLÓ SURJAN - Ungaria, FIDESZ, Partidul Civic Ungar, Grupul

EPP/C.D.

